stanford-oval/wikipedia huggingface dataset:
Benito Jacovitti
Suomessa julkaistut Jacovitti-sarjakuvat

Suomessa julkaistiin vuosina 1975–1979 kymmenen Cocco Bill -sarjakuvalehteä. Osassa lehdistä oli Cocco Bill -tarinoiden lisäksi vaihtelevan pituisia tarinoita, joissa seikkailevat muut Jacovittin hahmot, kuten Tarallino (myös nimellä Tilulilulei), Zorry Kid, Kanansilmä (italiaksi Occhio di Pollo), (Karolin) Kananjalka (iltaliaksi Gamba di quaglia) sekä Roomeo ja Juulia.
Koska ensimmäiset Cocco Bill -lehdet julkaistiin Suomessa yli 30 vuotta sitten ja melko heikkolaatuiselle paperille painettuina, Jacovittin sarjakuvien löytäminen antikvaarisista kirjakaupoistakin on vaikeaa. Edes Suomen kansallisbibliografiasta eli Fennica-tietokannasta ei löydy tietoja kaikista lehdistä. Seura-lehti julkaisi numeroissa 50/1960–23/1962 pari Jacovittin hahmon seikkailua nimellä Paukku-Pete. Ennen Cocco Billiä Jacovitti piirsi esimerkiksi sarjoja Pete lo sceriffo (1943), Pippo nel Texas (1943) ja Tex Revolver (1955), mutta Paukku-Pete on ensimmäisiä julkaistuja Cocco Billejä. Myös Jacovittin piirroshahmo Pippo (Pippo, Pertica e Palla) on jossakin julkaisussa Suomessa nähty. Mustanaamio-lehdessä on vuosina 2004–2005 julkaistu jotakin Jacovittin tuotantoa.
Vuonna 2011 suomeksi julkaistiin kokoelma Cocco Bill: Osa 1. Kamomillacowboy saapuu kaupunkiin.
Aiheesta muualla

Jacovitti - Sito ufficiale (italiaksi)
Cocco Bill and other characters bibliography (englanniksi)
Lambiek comiclopedia / Jacovitti (englanniksi)
Cocco Bill Site by Raizu[vanhentunut linkki] (englanniksi), (suomeksi)
Kimmo Lakoman sarjakuvasivut / Cocco Bill
Mikko Hirvonen (uutisankkuri)

Mikko Hirvonen on suomalainen televisiopersoona, joka on työskennellyt uutistenlukijana.
Hirvonen toimi useita vuosia Nelosen uutisten toisena pääuutisankkurina. Hirvonen aloitti työnsä uutisankkurina MTV3:lla vuonna 1996. Vuonna 1998 hän siirtyi Neloselle. Hän ankkuroi Nelosen ensimmäisen uutislähetyksen 11. tammikuuta 1998 sekä viimeisen 6. tammikuuta 2014. Vuonna 2015 hän aloitti Ylen alueellisten tv-uutisten juontajana.
Michal Moravčík

| Michal Moravčík |
| --- | --- |

Henkilötiedot
Syntynyt: 7. joulukuuta 1994 (ikä 29) Klatovy, Tšekki
Kansalaisuus:   Tšekki
Jääkiekkoilija
Pelipaikka:  puolustaja
Maila:  vasen
Pituus:  194 cm
Paino:  96 kg
Seura
Seura:  HC Sparta Praha
Sarja:  Tipsport extraliga
Pelinumero:  74
Pelaajaura
Pääsarjaura:  2012–
Aik. seurat:  HC Plzeň (ČEL) HC Klatovy (Tšekki II) Laval Rocket (AHL) Brampton Beast (ECHL) HC Litvínov (ČEL) Tappara (SML)
Michal Moravčík (s. 7. joulukuuta 1994 Klatovy, Tšekki) on tšekkiläinen jääkiekkopuolustaja, joka pelaa kotimaassaan Extraliga-joukkue HC Sparta Prahassa.
Ura > Seuraura

Moravčík on HC Plzeňin kasvatti. Hän voitti kauden 2009–2010 päätteeksi Tšekin C-nuorten sarjan mestaruuden. Kaudella 2010–2011 Moravčík voitti Plzeňin B-nuorten sisäisen tehotilaston lukemalla +33. Kaudella 2011–2012 hän oli joukkueen tehokkain puolustaja tehoilla 13+12=25. Moravčík voitti koko Tšekin B-nuorten sarjan puolustajien maalipörssin. Kaudella 2012–2013 hän debytoi Plzeňin miesten Extraliga-joukkueessa. Moravčík pelasi siellä syyskaudella kaksi European Trophy -ottelua, joista ensimmäisen hän sai tililleen 17. lokakuuta 2012 vieraissa HC České Budějovicea vastaan. Extraligassa Moravčík pelasi ensimmäisen ja kauden ainoaksi jääneen ottelunsa 26. helmikuuta 2013 HC Třineciä vastaan.
Kaudella 2013–2014 Moravčík pelasi Plzeňin Extraliga-joukkueessa 12 runkosarja- ja viisi playoff-ottelua tehden yhden syöttöpisteen. Hän pelasi kauden aikana miesten pelejä myös kuuden runkosarja- ja kahden playoff-ottelun verran lainalla Tšekin kolmanneksi korkeimmalla sarjatasolla 2. česká hokejová ligan HC Klatovyssa. Suurimman osan kaudestaan Moravčík pelasi Plzeňin A-nuorissa. Varsinaisella Extraligan tulokaskaudellaan 2014–2015 hän teki 38 runkosarjaottelussa tehot 2+7=9. Moravčík teki ensimmäisen Extraliga-maalinsa 5. lokakuuta 2014 PSG Zlíniä vastaan. Hän sai ottelussa myös syöttöpisteen Dominik Kubalíkin tekemään maaliin. Kaudella 2015–2016 Moravčík voitti Plzeňin sisäisen tehotilaston lukemalla +16. Hän voitti kauden päätteeksi pronssia. Kaudella 2017–2018 Moravčík teki Extraligan yhden kauden piste-ennätyksensä tehoilla 5+11=16, joilla hän oli Plzeňin tehokkain puolustaja. Moravčík voitti myös joukkueen sisäisen tehotilaston lukemalla +25.
Toukokuussa 2018 NHL-varaamaton Moravčík teki kaksivuotisen tulokassopimuksen Montreal Canadiensin kanssa. Hänen kausipalkkansa NHL:n puolella on työehtosopimuksen mukainen tulokkaan maksimipalkka, 925 000 dollaria. Moravčík lähetettiin syksyn harjoitusleirin päätteeksi AHL-joukkue Laval Rocketin vahvuuteen, jossa hän pelasi suurimman osan alkukaudesta 2018–2019 tehden runkosarjaottelussa tehot 1+2=3. Joulukuussa Moravčík lähetettiin ECHL-joukkue Brampton Beastiin, jossa hän pelasi neljä ottelua. Tammikuussa 2020 Canadiens asetti Moravčíkin ehdottomalle siirtolistalle. Koska mikään toinen NHL-seura ei napannut häntä vuorokauden kuluessa, Moravčíkin sopimus purettiin. Pari päivää myöhemmin Moravčík palasi kotimaahansa ja HC Plzeňiin. Kaudella 2019–2020 hän jakoi joukkueen sisäisen tehotilaston voiton Lukáš Kaňákin kanssa lukemalla +11, mutta tammikuussa 2020 Moravčík siirtyi kuitenkin loppukaudeksi toiseen Extraliga-joukkueeseen, HC Litvínoviin. Sieltä vastaavasti sieltä Plzeňin suuntaan siirtyi Adam Jánošík.
Kaudeksi 2020–2021 Moravčík siirtyi vuoden mittaisella sopimuksella SM-liigajoukkue Tapparaan. Hän voitti joukkueen sisäisen tehotilaston lukemalla +20.
Moravčík palasi kaudeksi 2021–2022 kotimaahansa ja siirtyi kaksivuotisella sopimuksella Extraliga-joukkue HC Sparta Prahaan.
Ura > Maajoukkueura

Moravčík edusti Tšekkiä MM-kilpailuissa vuosina 2018, 2019 ja 2021. Yhteensä hän on pelannut 47 A-maaottelua tehopistein 1+12=13. Moravčík teki A-maajoukkuedebyyttinsä Karjala-turnauksen 8. marraskuuta 2017 Örebrossa pelatussa avausottelussa Ruotsia vastaan. Hänet merkittiin Tšekin nelospuolustajapariin Ondřej Vitásekin viereen. Ensimmäisen A-maajoukkuemaalinsa Moravčík teki MM-kilpailujen alkulohkon ottelussa 8. toukokuuta 2018 Tanskan Kööpenhaminassa Sveitsiä vastaan. Hänet valittiin samassa turnauksessa Valko-Venäjää vastaan pelatun alkulohkon ottelun päätteeksi joukkueensa ottelun parhaaksi pelaajaksi.
Moravčík on pelannut myös kuusi nuorten maaottelua.
Björn Feiring

Björn Feiring (6. maaliskuuta 1903 Helsingin maalaiskunta – 12. heinäkuuta 1974 Helsinki) oli suomalainen lakimies ja pitkäaikainen eduskunnan taloudenhoitaja.
Feiringin koulutus ja työtehtävät

Björn Feiring tuli ylioppilaaksi vuonna 1921, suoritti ylemmän oikeustutkinnon ja valmistui lakitieteen kandidaatiksi vuonna 1929 ja sai varatuomarin arvon vuonna 1931. Vuosina 1929–1931 hän toimi notaarina valtiovarainministeriössä, vuosina 1932–1939 toimistopäällikkönä valtiontalouden tarkastusvirastossa, vuosina 1939–1940 toimistosihteerinä ulkoministeriössä ja vuodesta 1940 eduskunnan taloudenhoitajana. Eduskunnassa oli vuosina 1907–1966 taloudenhoitaja, joka vuoteen 1952 asti oli sivutoiminen virka.
Feiring hoiti eduskunnan palkanmaksun yksin, ja häntä pidettiin työteliäänä ja tunnollisuuden perikuvana. Yksi hänen virkatehtävistään oli ennakkoperintätilitysten teko eli verottajalle kuuluvien palkanosien tilittäminen verohallinnolle. Vuonna 1967 päätettiin palkata toimistoapulainen, jotta Feiringin työtaakkaa voitaisiin helpottaa. Feiring oli useasti torjunut hänelle tarjotun aputyövoiman.
Kavallus ja sen paljastuminen

Björn Feiring joutui kesällä 1967 jäämään 64-vuotiaana sairauslomalle, joka alkoi venyä. Eduskunnan oli tällöin järjestettävä väliaikaisesti hänen sijaistamisensa, ja aluksi pääsihteeri Olavi Salervolle annettiin tilinkäyttöoikeus. Feiringiä pyydettiin palauttamaan hallussaan olevat tilikirjat, mutta niistä saatiin takaisin vain pieni osa. Salervo ei pidempään voinut sijaistaa Feiringiä, jolloin hallitussihteeri Lasse J. Sainio sai talouspäällikön työtehtävän. Salervo ja Sainio avasivat eduskunnan taloustoimiston kassaholvin, joka oli täynnä pahvilaatikoissa olevaa rahaa. Miehet sulkivat holvin ja ottivat yhteyttä Feiringiin, joka kertoi, että rahat kuuluvat eduskunnalle. Hän oli kertomansa mukaan 1940-luvun loppupuolella unohtanut tilittää veroennakot parilta kuukaudelta, eikä kukaan kysynyt rahojen perään. Siitä alkaen Feiring oli yli 20 vuoden ajan laittanut veroennakkona sivuun siirretyt rahat kassaholviin tilittämättä niitä.
Kassaholvista löytyi käteistä rahaa 12 pahvilaatikollista ja matkalaukullinen, yhteensä lähes 15 miljoonaa markkaa. Holvissa olisi kuitenkin pitänyt olla 856 880,83 markkaa enemmän, jotta kaikki veroennakkoina perityt varat olisi saatu kokoon. Tämän verran Feiring oli anastanut itselleen. Hän oli vaimonsa kanssa tehnyt niillä kiinteistökaupan – osa rahoista oli vaimon kertoman mukaan tuhottu kotona, jotta kavallus ei paljastuisi. Oikeuskansleri Jaakko Enäjärven asiassa keväällä 1968 tekemästä tutkimuksesta ilmeni, että Feiring oli vuosina 1944–1947 osittain ja sen jälkeen kokonaan jättänyt suorittamatta valtiolle ennakonpidätyslain mukaiset verot ja sosiaaliturvamaksut maksettuaan sitä ennen kansanedustajille palkat käteisenä. Tästä huolimatta eduskunnan tilintarkastajat olivat vuosittain hyväksyneet tilit; tilintarkastuskertomuksia ei kuitenkaan löytynyt kaikilta vuosilta.  Tapahtuneen paljastuminen vasta sen jatkuttua pitkälti yli 20 vuotta johtui siitä, että Suomen Pankin virkamiehet olivat eduskuntaa kohtaan tuntemansa kunnioituksen vuoksi uskoneet kaiken olleen kunnossa. Feiring ei myöskään päästänyt ketään muita kassaholviin.  Eduskunnalla on lisäksi talousautonomia eli se huolehtii taloudestaan itsenäisesti.
Asian saama julkisuus ja tuomiot

Tapahtuneesta nosti eduskunnassa erityisen kovan melun Suomen Maaseudun Puolueen puheenjohtaja ja silloin ainoa kansanedustaja Veikko Vennamo. Vuoden 1970 eduskuntavaalien jälkeen SMP:n 18-henkinen eduskuntaryhmä laati asiasta syytekirjelmän Björn Feiringiä, eduskunnan pääsihteeriä Olavi Salervoa ja eduskunnan tilintarkastajia vastaan. Tällöin oikeuskansleri Jaakko Enäjärvi rajoitti syytteen asiasta koskemaan vain taloudenhoitajana toiminutta Feiringiä. Syksyllä 1971 SMP:n eduskuntaryhmä vaati syytteen nostamista syksyllä 1970 eläkkeelle jäänyttä Enäjärveä vastaan valtakunnanoikeudessa sillä perusteella, että hän oli vapauttanut syytteestä jutun asianosaiset Feiringiä lukuun ottamatta. Eduskunnan perustuslakivaliokunta katsoi tämän jälkeen, ettei asian viemiseksi valtakunnanoikeuteen ollut perusteita, mutta antoi Enäjärvelle huomautuksen. Eduskunta hyväksyi perustuslakivaliokunnan kannan äänin 158–18 SMP:n jäädessä yksin vähemmistöön.  Juttu siirtyi Feiringin osalta keskusrikospoliisille, mutta asian poliisitutkimus kesti niin kauan, että Feiring kuoli ennen kuin jutun oikeuskäsittely ehti edes alkaa.  Juttua puitiin eri oikeusasteissa yli 12 vuotta. Lopulta vuonna 1980 Feiringin leski tuomittiin 8 kuukaudeksi ehdolliseen vankeuteen ja korvaamaan valtiolle vahingonkorvauksena 200 000 markkaa.
Eduskunnan pääsihteeri Olavi Salervolle, joka oli ollut Feiringin esimies, vaadittiin rangaistusta vuosina 1956–1967 “jatketusta laiminlyömisestä tehdystä virkavirheestä”, Eduskunta ei kuitenkaan vaatinut hänelle rangaistusta, vaan se pyrki rajaamaan syyllisyyden vain Feiringiin ja hänen vaimoonsa. Siten Salervo vältti tuomion, eikä vastuunalaisia poliitikkoja vastaan nostettu edes syytettä, vaikka he olivat valvontavastuussa ja tilintarkastajina.
Awaken the Dreamers

| Awaken the Dreamers All Shall Perish |
| --- | --- | --- |

Studioalbumin tiedot
 Julkaistu: 5. syyskuuta 2008
 Tuottaja(t): Zack Ohren
 Tyylilaji: deathcore
 Kesto: 36.03
 Levy-yhtiö: Nuclear Blast
Listasijoitukset
  Billboard 200: 126.
All Shall Perishin muut julkaisut
| The Price of Existence 2006 | Awaken the Dreamers 2008 | This Is Where It Ends 2011 |
Awaken The Dreamers on yhdysvaltalaisen deathcore-yhtye All Shall Perishin kolmas studioalbumi, joka julkaistiin 5. syyskuuta 2008.
Albumi ylsi Yhdysvalloissa Billboard 200 -listan sijalle 126.
Kappaleet

When Life Meant More... – 3.01
Black Gold Reign – 4.37
Never ...Again – 3.14
The Ones We Left Behind – 1.09
Awaken The Dreamers – 4.37
Memories of a Glass Sanctuary – 2.45
Stabbing on Purge Dissimulation – 2.38
Gagged, Bound, Shelved and Forgotten – 3.45
Until the End – 2.58
From So Far Away – 2.40
Misery’s Introduction – 1.01
Songs for the Damned – 3.38
Kokoonpano

Hernan ”Eddie” Hermida – laulu
Chris Storey – kitara
Ben Orum – kitara
Mike Tiner – basso, piano
Matt Kuykendall – rummut
Arvostelut

About.com:
Allmusic:
Imperiumi: 8/10
Aiheesta muualla

Awaken the Dreamers Discogsissa. (englanniksi)
Albumi Awaken the Dreamers Encyclopaedia Metallum -sivustolla (englanniksi)
Awakening

| Awakening Narnia |
| --- | --- | --- |

Studioalbumin tiedot
 Äänitetty : 1996–1997
 Julkaistu: 1998
 Tuottaja(t): Narnia
 Tyylilaji: power metal
 Kesto: 39.09
 Levy-yhtiö: Nuclear Blast (Eurooppa), Pony Canyon (Japani)
Narnian muut julkaisut
|   | Awakening 1998 | Long Live the King 1999 |
Awakening on ruotsalaisen Narnia-yhtyeen esikoisalbumi. Yhtyeen muodostivat tässä vaiheessa Christian Liljegren ja Carl Johan Grimmark kahdestaan. Liljegren lauloi, ja Grimmark soitti lähes kaiken albumin materiaalin yksin. Nauhoitukset tehtiin Topz Recording Studiolla Jönköpingissä syyskuusta 1996 tammikuulle 1997. Albumi julkaistiin vuonna 1998 saksalaisen Nuclear Blast -levy-yhtiön kustantamana Euroopassa. Japanin painoksen julkaisi Pony Canyon.
Albumin avausraidan, "Break the Chains", introna on pätkä Marc-Antoine Charpentier'n sävellyksestä "Te Deum", mikä tunnetaan myös Eurovision laulukilpailujen tunnussävelmänä.
Yhtyeen kokoonpano albumilla

Christian Liljegren – laulu
Carl Johan Grimmark – akustinen ja sähkökitara, laulu, basso, kosketinsoittimet, rummut
Yhtyeen kokoonpano albumilla > Vierailijat

Jakob Persson – basso ("Sign Of The Time")
Mart Hallek – viulu ("Sign Of The Time")
Janne Samefors – taustalaulu ("Time Of Changes")
Janne Stark – kitara ("No More Shadows From The Past")
Kappaleet

Break the Chains – 5.00  (säv. & san. Grimmark)
No More Shadows from the Past – 3.28  (säv. Grimmark & R. Eriksson, san. Liljegren)
The Return of Aslan – 4.55  (instrumental, säv. Grimmark & J. Persson)
Heavenly Love – 4.20  (säv. Grimmark, R. Eriksson & S. Selvander, san. Liljegren)
Time of Changes – 5.14  (säv. Grimmark, R. Eriksson, san. Liljegren)
The Awakening – 5.30  (säv. & san. Grimmark)
Touch from You – 3.17  (säv. Grimmark, R. Erikkson & S. Selvander, san. Liljegren)
Sign of the Time – 7.21  (säv. & san. Grimmark)
Aiheesta muualla

Awakening Discogsissa. (englanniksi)
Albumi Awakening Encyclopaedia Metallum -sivustolla (englanniksi)
Murtomäen rautatieasema

Murtomäen rautatieasema (lyh. Mur) sijaitsee Murtomäen kylässä, noin 20 kilometriä Kajaanin keskustasta etelään rataosalla Iisalmi–Kontiomäki. Murtomäki on risteysasema: liikennepaikalla pääradasta haarautuu Otanmäen rata ja Talvivaaran kaivosrata.
Asemamiljöö

Murtomäen asemamiljöö on säilynyt lähes alkuperäisessä asussaan ja muodostaa siten kulttuurihistoriallisesti merkittävän kokonaisuuden. Asema-alueen rakennukset on rakennettu Rautatiehallituksen pääarkkitehdin Bruno Granholmin V luokan aseman suunnitelmien pohjalta. Asemarakennus valmistui vuonna 1904. Se on säilynyt ulkoasultaan lähes alkuperäisenä, mutta sisätilat on uusittu.
Asema-alueen rakennukset kuvastavat kansallisromanttisia ihanteita, mikä ilmenee rakennuksissa taidokkaina puuleikkauksina. Alkuperäisistä rakennuksista Murtomäellä ovat säilyneet asemarakennuksen lisäksi ainakin asemapäällikön asunto, makasiini ja maakellari.[lähde? ]
Museovirasto on määritellyt Murtomäen rautatieaseman yhdeksi Suomen valtakunnallisesti merkittävistä rakennetuista kulttuuriympäristöistä.
Historia

Iisalmen ja Kajaanin välisen rautatien rakentaminen aloitettiin 1901. Rata ja asemarakennus valmistuivat vuonna 1904. Asema avattiin liikenteelle 16. lokakuuta 1904. Murtomäki oli ennen radan rakentamista asumaton, mutta asema rakennettiin sinne liikenteenhoidollisista syistä. Murtomäelle muutti muun muassa ratatyöläisiä. Vuonna 1951 Murtomäeltä alettiin rakentamaan rataa Otanmäelle. Otanmäen rata avattiin liikenteelle 1953, jolloin Murtomäestä tuli risteysasema. 1950-luvulla Murtomäestä suunniteltiin vielä suurempaa risteysasemaa, jos Otanmäen rataa olisi jatkettu pidemmälle. Asemarakennusta laajennettiin 1954 ja myöhemmin Murtomäelle rakennettiin kolmioraide. Murtomäki muutettiin miehittämättömäksi vuonna 1973 ja henkilöliikenne lakkautettiin 28. toukokuuta 1983. Tavaraliikenne lakkautettiin 2002. Vuonna 2009 Talvivaaran rata avattiin liikenteelle ja Murtomäelle rakennettiin toinen kolmioraide.
Liikenne

Henkilöliikenne Murtomäellä lakkautettiin 28. toukokuuta 1983 ja tavaraliikenne vuonna 2002.
Murtomäen liikenteenohjaustoiminnot hoidetaan kaukokäyttöisesti Iisalmesta käsin. Asemarakennus on liikenteenohjauksen päätyttyä siirtynyt yksityisomistukseen.
Musick Brings Injuries

| Musick Brings Injuries Katalepsy |
| --- | --- | --- |

Studioalbumin tiedot
 Äänitetty : lokakuu 2006, Z-Studio & Navahohut Sound, Zelenograd
 Julkaistu: 23. helmikuuta 2007
 Tyylilaji: brutaali death metal
 Kesto: 24.14
 Levy-yhtiö: Soulflesh Collector Records
Katalepsyn muut julkaisut
|   | Musick Brings Injuries 2007 | Triumph of Evilution (EP) 2008 |
Musick Brings Injuries on venäläisen brutaalin death metalin yhtyeen Katalepsyn esikoisalbumi. Se julkaistiin vuonna 2007 levymerkillä Soulflesh Collector Records.
Kappaleet

Gialo – 3.32
Sluggish Cranial Grinding – 3.44
Rots of Fuck – 2.49
Rabid – 2.18 (Mortician -cover)
Consuming the Abyss – 3.40
Necroviolated to Liquid – 3.46
S.O.D – 4.25 (Megadeth -cover)
Cover-kappale "S.O.D" viittaa kappaleeseen "Symphony of Destruction".
Kokoonpano

Nikita – laulu (kappaleet 1 & 4–7)
Mirus – laulu (kappaleet 5, 6)
Konstantin "Helv" – kitara
Serge – kitara
Anatoly – bassokitara
Alex – rummut
Kokoonpano > Tuotanto

Arkady Navaho – äänittäjä, miksaaja, masteroija
Phlegeton Art Studio – grafiikka
Andrey Karbukov – valokuvat
Aiheesta muualla

Musick Brings Injuries Discogsissa. (englanniksi)
Albumi Musick Brings Injuries Encyclopaedia Metallum -sivustolla (englanniksi)
Middlesexin piirikunta (New Jersey)

Middlesexin piirikunta (engl. Middlesex County) on Yhdysvaltojen New Jerseyn osavaltiossa sijaitseva piirikunta. Sen väkiluku oli 863 162 vuonna 2020. Piirikunnan hallintokeskus on New Brunswickin kaupunki ja suurin kunta on Edison. Piirikunta on perustettu 1683.
Piirikunnan asukkaista 7 % on hinduja, mikä on suurin prosentuaalinen osuus Yhdysvaltain piirikuntien keskuudessa.
Aiheesta muualla

Kuvia tai muita tiedostoja aiheesta Middlesexin piirikunta (New Jersey) Wikimedia Commonsissa
New Jerseyn osavaltio
| --- | --- |
Alueet:   Central Jersey  Delaware Valley  Jersey Shore  Meadowlands  North Jersey  Pine Barrens  Shore Region  Skylands Region  South Jersey  New Yorkin metropolialue  Tri‑State Region 
Huomattavat kaupungit ja kunnat:   Atlantic City  Bayonne  Camden  Clifton  Edison  Elizabeth  Hackensack  Hoboken  Jersey City  Lakewood  Newark  New Brunswick  Ocean City  Paterson  Perth Amboy  Trenton (pääkaupunki)  Vineland  Woodbridge 
Piirikunnat:   Atlantic  Bergen  Burlington  Camden  Cape May  Cumberland  Essex  Gloucester  Hudson  Hunterdon  Mercer  Middlesex  Monmouth  Morris  Ocean  Passaic  Salem  Somerset  Sussex  Union  Warren
Nansana

| Nansana |
| --- | --- |
 Nansana
 Koordinaatit: 0°21′50″N, 32°31′43″E 
Valtio:  Uganda
Pinta-ala:  
 – Kokonaispinta-ala:  298 km²
Väkiluku (2020)  (arvio):  532 800
Infobox OKVirheellinen NIMI-arvo: 
Nansana on kaupunki Ugandassa, lähellä maan pääkaupunkia Kampalaa. Sen väkiluku vuonna 2014 oli 365 000, virallinen arvio vuodelle 2020 oli 532 800.
Nansana on osa Kampalan metropolialuetta. Sitä pidetään lähinnä työväenluokan asuinalueena. Se on saanut nimensä naispuolisen henkiolennon mukaan.
Bernd Alois Zimmermann

Bernd Alois Zimmermann (20. maaliskuuta 1918 Bliesheim – 10. elokuuta 1970 Köln) oli saksalainen säveltäjä.
Zimmermann syntyi katoliseen perheeseen, ja vanhemmat pyrkivät ohjaamaan häntä papin uralle. Hän opiskeli opettajaksi kunnes toinen maailmansota katkaisi opinnot. Hänen heikko terveytensä aiheutti sotavuosina sairaalakierteen. Vuonna 1942 Zimmermann aloitti Kölnin yliopistossa musiikkitieteen opinnot.
Taidemusiikin koko kirjo avautui Zimmermannille kuitenkin vasta sodanjälkeisessä vapaassa ilmapiirissä, jolloin hän tutustui Igor Stravinskyn ja Paul Hindemithin tuotantoihin. Näistä muodostui hänen ensimmäisen tyylikautensa tärkeimmät esikuvat. Hänen ensimmäisen tyylikauden tunnetuimmat teokset ovat baletti Alagoana, yksiosainen sinfonia ja viulukonsertto.
Vähitellen Zimmermann alkoi kehittää sarjallisuuden käyttöä, mistä tuli yksi hänen taiteellisten pyrkimystensä tukipilareista. Zimmermann seurasi läheltä säveltaiteen modernismin kehittymistä, mutta ei tunnustautunut sen kannattajaksi. Hän piti itseään taiteellisesti ulkopuolisena. Hänen omassa säveltäjänkuvassaan keskeistä olivat 1950-luvun loppupuolelta alkaen sarjallisuus, pluralismi (eri lähteistä haettujen ainesten hyödyntäminen), uskonto ja sota. Hänen tärkeimpiä teoksiaan ovat muun muassa ooppera Die Soldaten, kuoroteos Requiem für einen jungen Dichter ja lukuisat orkesteri- ja kamarimusiikkiteokset. Oopperan säveltämisen aikana Zimmermann tajusi oopperan muotoutuvan tulevaisuudessa niin sanotuksi totaaliseksi teatteriksi, jossa tasavertaisina elementteinä olisivat näytelmä, musiikki, sirkus, konemusiikki ja monen kuvalliset esityskeinot.
Zimmermann teki itsemurhan vuonna 1970.
Bernat Desclot

Manuel Fuxà, 1888, Bernat Desclot.
Bernat Desclot  (noin 1240 – noin 1288) oli espanjalainen kronikoitsija, joka tunnetaan Aragonian hovista kertovasta kronikastaan Llibre del rei En Pere d'Aragó i els seus antecessors passats (1280–1288).
Kronikka keskittyy lähinnä Jaakko I:n ja Pietari III:n valtakausiin. Siinä on vaikutteita eeppisestä ja ritariromantiikasta sekä uskonnollisista ja lakiteksteistä. Vaikka Desclot käytti moninaisia lähteitä, hän pystyi kirjoittamaan yhtenäisiä tarinoita, joiden kuvaukset ovat tarkkoja ja kieli rikasta ja elävää. Teoksen vuoropuheluita pidetään parhaina esimerkkeinä keskiaikaisesta katalonialaisesta proosakirjallisuudesta.
Mikko Himmi

Mikko Himmi (22. elokuuta 1877 Lemi – 10. heinäkuuta 1932 Lemi) oli suomalainen kansakoulun opettaja.
Lemin Vainikkalan kylässä syntyneen Himmin vanhemmat olivat maanviljelijä Mikko Himmi ja Valpuri Sinkko. Hän kävi kansakoulun, suoritti kiertokoulun opettajan tutkinnon ja valmistui Kajaanin seminaarista vuonna 1906. Himmi työskenteli opettajana Uudenkirkon Kuusjärven kansakoulussa vuosina 1906–1918.
Työväenliikkeen toimintaan osallistunut Himmi pakeni sisällissodan jälkeen Venäjälle. Hän laati siellä suomenkielisten neuvostokoulujen ensimmäiset oppikirjat, joita käytettiin monen vuoden ajan. Palattuaan Suomeen Himmi työskenteli Viipurin maalaiskunnan Esisaaren kansakoulun johtajaopettajana vuosina 1922–1931. Hän toimi myös maalaiskunnan kunnanvaltuutettuna vuosina 1923–1930. Puoluekannaltaan Himmi oli sosiaalidemokraatti.
Teoksia

Lasten kirja: I, Opin alkeita. Pietari: Suomalainen sivistysjaosto, 1920. Teoksen verkkoversio
Lasten kirja: II, Kertomuksia. Pietari: Suomalainen sivistysjaosto, 1920. Teoksen verkkoversio
Oppilaan laskuoppi. Pietari: Suomalainen sivistysjaosto, 1920.